Palman piiri

Palman piiri on Mosambikin pohjoisimpaan Cabo Delgadon maakuntaan kuuluva piiri (). Piiri rajoittuu pohjoisessa virtaavaa Ruvumajokea (Rio Rovuma) seuraavaan Tansanian rajaan ja idässä Intian valtamereen. Vuonna 2017 piirin väkiluku oli 67 025. Vuoden 2023 väestöennuste oli 80 242.

Hallintokeskus on Palman rantakaupunki. Se sijaitsee linnuntietä 242 kilometriä ja maanteitse 428 km aluekeskus Pembasta pohjoiseen. Pääkaupunki Maputoon matkaa on linnuntietä 1 881 km ja maanteitse noin 2 741 km.

Piirin pinta-ala on 3 576 (3 569 tai 3 493) neliökilometriä (4,2–4,5 % maakunnasta). Palman piirin naapureita ovat etelässä Mocímboa da Praian piiri ja lännessä Nangaden piiri. Pohjoisessa rajajoki Ruvuman takana on Tansanian Mtwaran alueen Mtwaran piirikunta. 

Paikallistasolla piiri jakaantuu neljään hallintoalueeseen (): P.A. de Palma, P.A. de Olumbe, P.A. de Pundanhar ja P.A. de Quionga. Näistä Palman hallintoalue oli ainakin aiemmin väestöltään selvästi suurin; vuonna 2005 siellä asui lähes 50 prosenttia piirin silloisesta väestöstä (25 627/ 52 665). Tarkemmalla paikallistasolla piiri jaetaan edelleen kahdeksaan paikkakuntaan.

Piirin väestön pääelinkeinoja ovat maatalous, käsityönä tehty kaivostoiminta, karjankasvatus ja kalastus. Alueen tärkeimmät tuotteet ovat maissi, maniokki, maapähkinät ja kala. Lukutaidottomuus oli vuosien 2019–2023 tilaston mukaan erittäin korkea: 59,9 prosenttia (maakunnan keskiarvo 53,8  %).

Palman ja Mocímboa da Praian piirin edustalta on rannikon läheiseltä merialueelta löydetty laaja maakaasuesiintymä. Näiden luonnonvarojen hyödyntämiseksi on esimerkiksi ranskalainen energiayhtiö Total tehnyt vuoteen 2019 mennessä 20 miljardin euron suuruiset investointipäätökset. Totalin maakaasun nesteytyslaitos on suunnitelmien mukaan ollut tarkoitus ottaa käyttöön ja maakaasun toimitusten alkaa vuoteen 2024 mennessä. Maakaasuesiintymä sijoittuu Quirimbas-saariryhmän pohjoisosien ympäristöön. 

Vuosina 2017, 2020 ja 2021 on uutisoitu islamististen, suurelta osin lapsisotilaista koostuvien jihadistiryhmien tekemistä hyökkäyksistä Palman ja sen naapuripiirin alueelle näihin liittyvine julmuuksineen. Esimerkiksi elokuussa 2020 uutisoitiin, että terroristijärjestö Isisiin kytkeytyvät islamistiset ryhmät olivat vallanneet naapuripiirissä sijainneen, Mosambikin pohjoisosan maakaasukenttien huoltoliikenteelle tärkeän Mocímboa da Praian satamakaupungin ja tehneet tätä edeltävinä viikkoina iskuja ympäröiviin kyliin. Vuodesta 2017 maakunnassa kapinoinut ja iskuja tehnyt jihadistijärjestö Ahlu Sunnah Wa-Jama (tai Ahlu Sunnah wa-l-Jama’ah, ASWJ) on saanut tukea muun muassa Isisin Keski-Afrikan osastolta (ISCAP). Isisin tavoitteena on luoda alueelle islamilainen kalifaatti. Nuoria taistelijoita sisältäviä terroristiryhmiä kutsutaan paikallisesti nimellä al-Shabab ("nuoret"). Palman ja Mocímboa da Praian piirien lisäksi aseellisia yhteenottoja on ollut myös Mocímboa da Praian piirin lounaispuolella sijaitsevassa Muidumben piirissä. 

Vuonna 2021 raportoitiin Mosambikin LNG-hankkeen erityisturvallisuusalueesta Palman eteläpuolelle Afungin niemimaalle. Mosambikin hallitus toi asevoimien ja turvallisuusviranomaisten joukkoja LNG-hankkeen suojaksi. Afungiin on rakennettu myös uusi Palman Afungin lentoasema. Ensilennosta keskeneräiselle lentoasemalle raportoitiin helmikuussa 2020. Lokakuussa 2023 energiayhtiö Total Energies ilmoitti pidentävänsä Afungin lentoaseman kiitotien pituutta 1,7 kilometristä 2,3 kilometriin. Tällöin suuremmat lentokoneet voisivat käyttää lentoasemaa. Ranskalaisen Total Energies -konsernin (jolla on hallussaan LNG-lisenssi mantereen läheiseen alue 1:een), Afungissa kaasuntuotantoaan on rakentanut myös yhdysvaltalainen Exxon Mobil, jolla on LNG-lisenssi ulompana merellä sijaitsevalle alue 4:lle.

 Lähteet 



 Viitteet 

Luokka:Mosambikin piirit
Luokka:Cabo Delgadon maakunta